Ελληνική Λύση

Η Ελληνική Λύση είναι ένα ελληνικό πολιτικό κόμμα, το οποίο ιδρύθηκε το 2016. Ιδρυτής και πρόεδρος του κόμματος είναι ο Κυριάκος Βελόπουλος.

Το κόμμα εκπροσωπείται στη Βουλή των Ελλήνων με δέκα βουλευτές. Στο Ευρωπαϊκό Κοινοβούλιο εκπροσωπείται από έναν ευρωβουλευτή, στην πολιτική ομάδα των Ευρωπαίων Συντηρητικών και Μεταρρυθμιστών.

Ιστορικό
Η Ελληνική Λύση ιδρύθηκε επίσημα στις 28 Ιουνίου 2016 από τον πρώην βουλευτή του Λαϊκού Ορθόδοξου Συναγερμού και δημοσιογράφο, Κυριάκο Βελόπουλο. Προηγουμένως, είχε προαναγγελθεί η ίδρυση νέου κόμματος από τον ίδιο, ενώ στις 7 Οκτωβρίου 2016 σε εκδήλωση στο Σ.Ε.Φ., έγινε η επίσημη παρουσίαση του νέου κόμματος. 

Στις αρχές Νοεμβρίου του 2017 ανακοινώθηκε η προσχώρηση του ανεξάρτητου, προερχόμενου από τη Χρυσή Αυγή, βουλευτή Ευβοίας Νίκου Μίχου. Ωστόσο λίγες ημέρες αργότερα, με ανακοίνωση του κόμματος, ο βουλευτής τέθηκε εκτός κόμματος.

Στα τέλη του 2018, ενόψει των ευρωεκλογών και των εθνικών εκλογών του 2019 υπήρξε καταρχήν συμφωνία για εκλογική συνεργασία της Ελληνικής Λύσης με τη Νέα Δεξιά του Φαήλου Κρανιδιώτη. Ωστόσο, η τελική συμφωνία δεν επετεύχθη, με τα δύο κόμματα να ανακοινώνουν την αυτόνομη παρουσία τους στις εκλογές. 

Τελικά, στις ευρωεκλογές η Ελληνική Λύση έλαβε ποσοστό 4,18% και κέρδισε μία έδρα στο Ευρωπαϊκό Κοινοβούλιο. Τα μεγαλύτερα ποσοστά του κόμματος παρατηρήθηκαν σε περιοχές της Βόρειας Ελλάδας, ενώ πήρε σημαντικό μερίδιο των ψηφοφόρων της Χρυσής Αυγής, των Ανεξαρτήτων Ελλήνων και της Ένωσης Κεντρώων. Δύο μήνες αργότερα, στις πρόωρες εθνικές εκλογές κατάφερε να εισέλθει και στη Βουλή των Ελλήνων με 3,70% και δέκα βουλευτές.

Θέσεις και ιδεολογία
Οι αντιλήψεις του κόμματος σχετίζονται με την ακροδεξιά και τον εθνικισμό, ωστόσο ο πρόεδρος του κόμματος, Κυριάκος Βελόπουλος, αρνείται ότι ανήκει στη δεξιά και υποστηρίζει ότι το κόμμα δεν ανήκει στο κλασικό και γνωστό πολιτικό φάσμα. Επιπλέον, έχει δηλώσει ότι θέλει ψηφοφόρους της Χρυσής Αυγής, αν και τα «πολύ ναζιστικά» τον βρίσκουν αντίθετο και ότι αν ήταν ο ηθικός αυτουργός που το κόμμα του θα εξαφάνιζε τους ναζί από την Ελλάδα, θα ήταν υπερήφανος.

Σύμφωνα με την ιστοσελίδα του κόμματος, η Ελληνική Λύση επενδύει κυρίως στη πρωτογενή παραγωγή και τη γεωστρατηγική. Το κόμμα υποστηρίζει την ανάπτυξη φιλικών σχέσεων με τη Ρωσία, στηρίζει την Ορθόδοξη Εκκλησία, είναι κατά της χρήσης του ονόματος της Μακεδονίας για την ονομασία της Βόρειας Μακεδονίας, ενώ είναι υπέρ της ανακήρυξης ΑΟΖ και της εκμετάλλευσης του ορυκτού πλούτου της Ελλάδας και της βαριάς βιομηχανίας. Επίσης υποστηρίζει την αναδιάρθρωση του εκπαιδευτικού και υγειονομικού συστήματος. 

Σε δηλώσεις του, ο Κυριάκος Βελόπουλος έχει ταχθεί υπέρ της επαναφοράς της θανατικής ποινής στην Ελλάδα, σε παραβάτες που εμπλέκονται με παιδεραστία, διακίνηση ανθρώπων και εμπόριο ναρκωτικών. Επίσης τοποθετήθηκε υπέρ της χρήσης ναρκών στα σύνορα του Έβρου και της κατασκευής τείχους με σκοπό την προστασία από πιθανή Τουρκική εισβολή και από λαθρομετανάστες.

Το κόμμα βρίσκεται στο επίκεντρο κριτικής λόγω ζητημάτων εγκυρότητας και πολιτικής ιδιοσυγκρασίας που έχουν προκύψει στο παρελθόν σχετικά με τις θέσεις του κόμματος, όπως αυτές εκφράζονται από τον Κυριάκο Βελόπουλο και τα μέσα που τον εκπροσωπούν, ενώ συχνά ο δημοσιογραφικός κόσμος υποστηρίζει ότι το κόμμα αναδείχθηκε λόγω του Μακεδονικού ονοματολογικού ζητήματος, για το οποίο δέχθηκε κατηγορίες περί παραπλάνησης των ψηφοφόρων, αλλά και της συχνής χρήσης ρατσιστικού λόγου από τον Κυριάκο Βελόπουλο στον δημόσιο λόγο.

Νεολαία 

Η Νεολαία Ελληνικής Λύσης είναι η πτέρυγα νεολαίας του κόμματος. Όπως και τα υπόλοιπα κομματικά όργανα υπάγεται απευθείας στον πρόεδρο του κόμματος. Οι αποφάσεις της Νεολαίας Ελληνικής Λύσης, για τον συντονισμό των δράσεων και τις περιοδείες λαμβάνονται από το  Διοικητικό Συμβούλιο της Νεολαίας.

Αποτελέσματα εκλογών

Βουλή των Ελλήνων

Ευρωπαϊκό Κοινοβούλιο

Κοινοβουλευτική Ομάδα

Βουλή των Ελλήνων

ΙΗ΄ Κοινοβουλευτική Περίοδος
Μετά τις εκλογές της 7ης Ιουλίου 2019, η Ελληνική Λύση εξέλεξε δέκα βουλευτές. Η σύνθεση της Κοινοβουλευτικής Ομάδας είναι η εξής:

Ευρωπαϊκό Κοινοβούλιο

9ο Ευρωπαϊκό Κοινοβούλιο
Μετά τις ευρωεκλογές του 2019, η Ελληνική Λύση εξέλεξε έναν ευρωβουλευτή. Ωστόσο, μετά από αλλαγές, η σύνθεση της Κοινοβουλευτικής Ομάδας είναι η εξής:

Παραπομπές

Εξωτερικοί σύνδεσμοι

Εθνικιστικά κόμματα στην Ελλάδα
Ελληνικά πολιτικά κόμματα
Ελληνική Λύση
Ευρωσκεπτικιστικά κόμματα στην Ελλάδα
Συντηρητικά κόμματα